पप्पू भरतौल ने 52 की उम्र में किया इंटरमीडिएट, सोशलॉजी में डिस्टिंक्शन; रोजाना 5 घंटे की पढ़ाई
Pappu Bharataul came in discussions after daughter's absconding, studied for 4 to 5 hours as soon as the exam started  बेटी के फरार होने पर चर्चाओं में आए थे पप्पू भरतौल, परीक्षा शुरू होते ही 4 से 5 घंटे पढ़े
भाजपा के पूर्व विधायक राजेश मिश्रा उर्फ पप्पू भरतौल अब 12वीं पास हैं। इस साल सेकंड डिवीजन के साथ उन्होंने परीक्षा पास की। पप्पू भरतौल की उम्र 52 साल है। करीब 30 करोड़ की संपत्ति के मालिक हैं। बेटे-बेटियों की शादी हो चुकी है। पढ़ने-लिखने की कोई उम्र नहीं होती है। पप्पू भरतौल ने इसे सच कर दिखाया। यही कारण है कि उनके 12वीं पास होने की चर्चा सिर्फ बरेली नहीं, पूरे यूपी में है।
दैनिक भास्कर ने पप्पू भरतौल से बात की। उन्होंने तैयारी से लेकर एग्जाम देने तक के अपने एक्सपीरियंस शेयर किए। कहा- "मैं जब पेपर देने जाता था तो छात्र-छात्राएं उम्र देखकर हंसते थे। पूछते थे कि पप्पू भैया क्या बनोगे? मैं कहता था- वकील बनूंगा। मुझे सोशलॉजी में डिस्टिंक्शन मिली है। एग्जाम के दौरान मैं मोबाइल से दूर रहा हूं।"
पूर्व विधायक को यूपी बोर्ड से भी शिकायत हैं। कहते हैं, ''मेरे तीन विषयों में नंबर कम आए हैं। मैं बोर्ड से अपील करूंगा कि मेरी कॉपी फिर से चेक कराई जाएं, क्योंकि मेरे पेपर अच्छे गए थे। कॉपी दोबारा चेक हुई तो मैं प्रथम श्रेणी में पास हो सकता हूं। मेरी परसेंटेज 70 के आसपास होगी।''
आइए अब भाजपा के पूर्व विधायक से हुई पूरी बातचीत पढ़वाते हैं...
37 साल पहले छोड़ी पढ़ाई
पप्पू भरतौल ने बताया,"मेरी उम्र 52 साल है। 37 साल पहले कक्षा 9वीं की पढ़ाई की थी, लेकिन उस समय परिवार की आर्थिक स्थिति ठीक नहीं थी। खेती का भी काम संभालना पड़ता था। उस समय कक्षा 8 और 9 की फीस 8 आने थी। कभी पैदल स्कूल जाना पड़ता था तो कभी टूटी साइकिल का सहारा लेना पड़ता था। उस समय पढ़ाई का महत्व नहीं था, न ही समझ थी। इसलिए पढ़ाई छोड़कर अपने गांव की राजनीति करने लगा। फिर शादी हुई तो राजनीति करते हुए कुर्ता पहनने का शौक लग गया।"
2 साल पहले 10वीं पास की
उन्होंने बताया,"इसके बाद 2017 में भाजपा के टिकट पर बरेली की बिथरी चैनपुर विधानसभा से विधायक बना। लेकिन राजनीति में आने के बाद समझ आया कि पढ़ाई कितनी जरूरी है। मैंने स्कूलों के लिए काम किए। फिर 2021 में कक्षा 10वीं पास किया। उस समय एक प्रतिशत से फर्स्ट डिविजन रह गई। लेकिन उस समय पेपर देने की बात मीडिया को पता नहीं लगने दी। सबकुछ बहुत चुपचाप किया।''
पेपर के लिए मोबाइल से बना ली थी दूरी
पप्पू भरतौल ने कहते हैं,"मैंने कड़ी मेहनत के बाद इंटरमीडिएट की परीक्षा पास की। मुझे हिंदी में 100 में 57, नागरिक शास्त्र में 100 में 47, एजुकेशन में 100 में से 42, कला में 100 में से 36, सोशलॉजी में 100 में से 81 नंबर मिले हैं। हिंदी का पेपर अच्छा नहीं हुआ था, बाकी सभी पेपर अच्छे हुए थे। जिनमें 70 से ऊपर नंबर आने चाहिए थे। मैं बोर्ड जाऊंगा। जिससे मेरी कॉपी रीचेक हो सकें। कला में मेरे नंबर प्लस आने चाहिए।"
"पहले मैं दिनभर में 2 या 3 घंटे पढ़ाई करता था, लेकिन परीक्षा शुरू होते ही 2 घंटे सुबह और शाम को 3 घंटे पढ़ता था, मोबाइल से दूर रहता था।"
मेरी उम्र देखकर छात्र हंसते थे
पूर्व विधायक कहते हैं, "जब मैंने विधायक रहते हुए दो साल पहले हाईस्कूल के पेपर दिए तो छात्र सेंटर पर देखकर हंसते थे। मैंने अपने गनर से भी कह दिया था कि दूर रहना, किसी को पता नहीं चलना चाहिए। कोरोना का समय चल रहा था, किसी को पता तक नहीं चलने दिया। उस समय ऑनलाइन भी पढ़ाई की। इस बार फरवरी में जब 12वीं के पेपर देने जाता था तो भी छात्र छात्राएं उम्र देखकर हंसते थे।"
"दोपहर को वह गेट के बाहर फोटो भी खिंचवाते थे। दो पेपर बाद उन्हें पता चला कि मैं पूर्व विधायक हूं। मैंने एक दिन कहा कि मैं पूर्व विधायक नहीं हूं, छात्र हूं वह भी तुम्हारे जैसा। एक छात्र ने कहा कि पप्पू भैया अब क्या बनोगे। मैंने कहा कि मैं वकील बनूंगा। घर से 9 किमी दूर रविंद्र नाथ टैगोर स्कूल में पेपर दिए। मंगलवार को पास हुए तो छात्रों ने मुझे मिठाई खिलाई।"
'30 कॉलेजों ने मुझे ऑफर दिया'
वह कहते हैं," जब मैं दो महीने पहले इंटर के पेपर दे रहा था तो मीडिया में मेरे फोटो और वीडियो सामने आए। इसके बाद मेरे पास कई लोगों के फोन आए। करीब 30 कॉलेजों ने मुझे ऑफर दिया कि आपको हम एलएलबी कराएंगे। बेंगलुरु में आइए। यहां आने के लिए जहाज का किराया भी देंगे। फीस भी हम कॉलेज की तरफ से भरेंगे।"
'मैं वकील बनूंगा, मेरा यही सपना है'
भरतौल ने कहा,''बरेली ने मुझे बहुत प्यार दिया है, मैं यहीं से किसी कॉलेज से एलएलबी में एडमिशन लूंगा, उसके आगे वकालत करूंगा। अब मुझे समझ आया है कि राजनीति अलग है। पढ़ाई अपनी जगह है। आगे चलकर लोगों को कानूनी सलाह देना चाहता हूं और जनता के हक में लडूंगा। हम हर केस में वकील करते हैं, लेकिन मैं खुद वकील बनूंगा।''
कौन हैं पप्पू भरतौल, इसे भी पढ़िए...
भाजपा नेता राजेश मिश्रा उर्फ पप्पू भरतौल 2017 के विधानसभा चुनाव में भाजपा के टिकट पर बरेली के बिथरी चैनपुर से विधायक चुने गए थे। इसके बाद 2022 में भाजपा ने उन्हें टिकट नहीं दिया। 2 साल पहले पप्पू भरतौल ने भाजपा विधायक रहते हुए 10वीं पास की। पप्पू भरतौल 2019 में उस समय चर्चा में आए थे, जब उनकी बेटी ने प्रेमी के साथ शादी कर ली थी।
बेटी के सवाल पर चुप हुए पूर्व विधायक, बोले- प्लीज...
2019 में जब राजेश मिश्रा उर्फ पप्पू भरतौल भाजपा के विधायक थे, तब उनकी बेटी साक्षी मिश्रा अपने प्रेमी अजितेश के साथ चली गई थी। जहां दोनों ने प्रेम विवाह किया था। इस पर पिता विधायक ने बयान दिया तो वह चर्चाओं में आए। उन्होंने बेटी के मामले में एफआईआर भी कराई। बेटी के बारे में पूछने पर उन्होंने कहा,"अब यह मत पूछिए। इस बारे में मैं कुछ नहीं कहूंगा। मेरी बेटी से बात नहीं होती।"